कांग्रेस, सपा और बसपा के बहकावे में न आएं मुसलमान: असदुद्दीन ओवैसी
ओवैसी ने कहा कि मुसलमानों को अपना सियासी नेतृत्व तैयार करना होगा क्योंकि जिसके पास ताकत होती है उसी की सुनी जाती है और वही अपने हक और हुकूक को हासिल करता है।
सहारनपुर (उत्तर प्रदेश): ऑल इंडिया मजलिस-ए-इत्तेहादुल मुस्लिमीन (AIMIM) के राष्ट्रीय अध्यक्ष असदुद्दीन ओवैसी ने रविवार को भारतीय जनता पार्टी (भाजपा), समाजवादी पार्टी (सपा) और बहुजन समाज पार्टी (बसपा) की तीखी आलोचना की। ओवैसी सहारनपुर के एक गांव में शोषित वंचित समाज सम्मेलन को सम्बोधित कर रहे थे।उन्होंने कहा कि मुस्लिम समाज को अब कांग्रेस, सपा और बसपा जैसे अवसरवादी दलों के बहकावे में नहीं आना चाहिये क्योंकि इन दलों ने मुसलमानों के वोट का इस्तेमाल केवल अपने राजनीतिक लाभ के लिये किया है। ओवैसी ने कहा कि मुसलमानों को अपना सियासी नेतृत्व तैयार करना होगा क्योंकि जिसके पास ताकत होती है उसी की सुनी जाती है और वही अपने हक और हुकूक को हासिल करता है। उन्होंने कहा, ‘‘जब तक मुसलमान अपने वोटों से अपने नेताओं को नहीं चुनेंगे तक तक मुसलमान की आंखों में आंसू रहेंगे और वे सियासी पार्टियों से अपने हक की मांग करते रहेंगे।’’ उत्तर प्रदेश में अपनी पार्टी का जनाधार बढ़ाने के लिये ओवैसी ने सहारनपुर में एक जनसभा को सम्बोधित किया। इससे पूर्व वह मेरठ, मुजफरनगर में भी शोषित वचित समाज सम्मेलन को सम्बोधित कर चुके हैं।